作者:王維
標題:河南嚴尹弟見宿弊廬訪別人賦十韻
內容:上客能論道，吾生學養蒙。貧交世情外，才子古人中。冠上方簪豸，車邊已畫熊。拂衣迎五馬，垂手憑雙童。花醥和松屑，茶香透竹叢。薄霜澄夜月，殘雪帶春風。古壁蒼苔黑，寒山遠燒紅。眼看東候別，心事北川同。為學輕先輩，何能訪老翁。欲知今日後，不樂為車公。